Йоанн Семедий

**Йоанн Семедий**, *26. юн 1921, Мала Копаня, Подкарпатска Русь — , Мукачово, Украина — епископ мукачовскый Русинской Грекокатолицкой Церкви в Украинѣ, остатный епископ илегалной Мукачовской епархии, а едночасно первый официалный епарха по обновлѣню легалиты той церковной штруктуры.

Йоанн Семедий быв епископом, котрый охранив статус Русинской Церкви *sui iuris*, хоть атакы на статус епархии пришли такой по легализации Церкви по року 1989.

## Биография
;Штудии:Уродив ся Йоанн Семедий 26. юна 1921 в селѣ Мала Копаня Севлюшского округу Подкарпатской Руси в селянской родинѣ Ивана Семедия и Марты Купарь. Закончив гимназию в Хустѣ (1934–1942), де его професором и воспитательом быв Димитрий Попович. а од другой класы уже сам заробляв собѣ подомовым учительством, аж и зашпорованы грошѣ оддавав дому матери. В року 1942 вступив на Ужгородску духовну академию, але восени 1944 по приходѣ фронта академия ся закрыла на неозначеный час. Тогды став добровольником в Чехословацком корпусѣ Лудвика Свободы. В апрѣлю 1945 обновила роботу духовна академия и быв демобилизованый, жебы годен продовжовати богословскы штудии, якы закончив в року 1947.
;Священицтво:6. юла 1947, яко неженатый, прияв з рук владыкы Теодора Ромжы рукоположѣня на священика. Быв выйменованый префектом и учителем богословской академии в Ужгородѣ, едночасно выконовав функцию нотариуса епархиалной конзистории Мукачовской грекокатолицкой епархии. Од 16. фебруара 1949, по ликвидации епархии, робив в цивилных професиях аж до року 1987, коли одышов на пензию.
;Епископска хиротония и служба в илегалитѣ: 24. августа 1978 в селѣ Оноковцѣ коло Ужгорода тайком прияв епископску хиротонию од грекокатолицкого владыкы Александра Хиры, котрый скорше быв тайно рукоположеный на епископа Теодором Ромжом. В януарѣ 1979, по смерти апостолского администратора епархии Николая Мурания, Йоанн Семедий як епископ зачав вести Мукачовску грекокатолицку епархию в илегалитѣ.
;Обновлѣня легалиты: Первы и найтяжшы 10 рокы свого епископства владыка дѣятельствовав в илегалитѣ в глубокой тайности. Быв нераз выкликованый до безпекы на выслухы, а доста было малой хыбы, а быв бы его дѣятельству конець.   Ку змерьку комунистичного режима настали змѣны. Уже в року 1987 брав участь в домаганях перед московсков владов о вызнаня Грекокатолицкой Церкви. а в року 1989 была легалита обновлена. 21. януара 1991 достав владыка Йоанн Семедий од тогдышного Папы римского Йоанна Павла ІІ. потверджѣня свого статуса епархиалного епископа Мукачовского.  Од 25. януара 2003, по тому, як Святѣшый Отець прияв его резигнацию за вѣком, став ся епископом-емеритом. Умер 6. децембра 2008 на 87 року живота. Похороненый быв 9. децембра в родном селѣ.

## Вызнам епископства Йоанна
Рокы епископства Йоанна Семедия были добов найтяжшых скушок Русинской Грекокатолицкой Церкви, але знав собѣ дати рады з нима. 
;Обновлѣня епархии:По легализации подарило ся принавернути грекокатоликам дакотры церкви, котры по 1949. року хосновали православны, а так само церковны будинкы, меджи котрыма мож спомянути и епархиалны палаты в Ужгородѣ, обновила ся богословска семинария, зачали ся будовати новы храмы. Епархия нелем ожила, але зачала и процвѣтати. Зачав ся и завершив ся процес благоречѣня владыкы Теодора Ромжы.
;Самостойность епархии:По обновлѣню епархии в року 1989 такой ся зачали намагы украинскых епископох, жебы Мукачовску грекокатолицку епархию подрядити под Украинску грекокатолицку Церковь, котра тогды мала свой центер во Львовѣ. В юну 1990 одбыв ся в Римѣ Синод Украинской Грекокатолицкой Церкви, на котрый были позваны и владыка Йоанн Семедий въедно з помочныма епископами Иваном Маргитичом и Йосифом Головачом. На синодѣ быв владыка Семедий под тиском з боку украинскых епископох, жебы его епархия причленила ся ку украинской церкви. В том мали украинскы епископы за споенця Ивана Маргитича, котрый быв за тоту идею. Многы проукраинскы думаючы грекокатолици беруть Маргитича за чоловѣка, котрый боёвав проти «сепаратизму» Мукачовской грекокатолицкой епархии. Владыка в тых нелегкых часах обновлѣня Церкви и нового возроджѣня Русинох стояв на русинскых позициях. Не быв согласный з тым, жебы Мукачовска грекокатолицка епархия мала перестати быти русинсков церквов sui iuris. Доказав захранити свою епархию под прямов юрисдикциев Рима, як то все было. Владыка тым нелем захранив историчну Ужгородску унию, з котрой русинскы грекокатолици вышли, але забранив тым и административной украинизации Церкви на Подкарпатю, што можеме доцѣнити аж днесь.
;Христианска любов: Владыка Семедий чув повязаня з епархиями, про котры была Мукачовска епархия Матерьов Церквов. Такы повязаня хранив и з Пряшовсков грекокатолицков епархиев, котра взникла оддѣлѣньом од Мукачовской епархии. Брав участь на многых церковных подѣях в Пряшовѣ, стрѣчав ся з владыком Йоанном Гирком, пряшовскым епархом, и до пряшовской семинарии посылав в  роках XX. стороча штудовати многых богословох з Подкарпатя. Ай з православныма братами, што свого часу взяли маеток Грекокатолицкой Церкви, вшыткы остры углы, непорозумлѣня и конфликты старав ся рѣшити сам, а вѣрникы Мукачовской грекокатолицкой епархии в часѣ его епископства звыкли на то, же меджирелигийны конфликты рѣшили ся якбы самы, а они жили релативно в спокою, без острых конфронтаций, якы были на Галичинѣ.

В року 2016 быв владыкови Йоаннови Семедиеви отвореный памятник в его родном селѣ Мала Копаня. Посвятив го тогдышный Мукачовскый епарха Милан Шашик.

## Жерела и одказы
* 
* 
* 

## Референции

Катеґорія:Русиньскы єпіскопы
Катеґорія:Грекокатолицкы епископы